Gedagte vir die dag: “Wees stil en weet … ”Foto: Reint Dykema Die Here bepaal die rigting van ’n mens met wie se lewe Hy tevrede is. (Psalm 37:23) Doodloopstrate kan ’n mens nogal onkant vang. Veral as jy nie vooraf die doodloopstraat-padteken gesien het nie en dan die punt bereik waar jy eintlik besef jy’s “vasgeval”. Goddank, dat ’n mens ook by die punt-van-nie-verder-kan-gaan-nie, kan omdraai, terug kan ry en ’n ander weg kan vind, ’n uitkoms te wagte kan wees. Kinders van God beland ook soms in doodloopstraat-situasies waar dinge skeefloop, ’n verwagte uitkoms toe nie gebeur nie en hulle nie meer weet watter kant toe nie. Maar kinders van die Vader het altyd hoop omdat hulle weet dat doodloopstrate – die einde van die pad – nie in God se padkaart-plan bestaan nie. Hy het immers die pad-van-nie-meer-verder-nie radikaal óór uitgelê, ’n ander Weg gewys, ’n nuwe Pad gebou. Hy het léwe kom gee daar waar dood was. Homself kom gee toe Satan ons gedwarsboom het. ’n Nuwe weg gewys toe ons self nie verder kon gaan nie. Moenie toelaat dat tydelike einde-van-die-pad-tye jou van koers af dwing nie. Bly jy net getrou, jou hand stewig in Syne gehou … en sien hoe Hy jou lei daar waar jy eintlik moet wees: waar Hy ís. Hou vandag vas aan die seker wete dat daar ook in jou lewe nie doodloopstrate is nie, maar wel soms ompaaie, terugdraaioomblikke. Nuutword-geleenthede. Hom-weer-raaksien-tye. Vader, dankie dat my toekoms in u hande is.